### Beslutningstema

I denne sag træffes beslutning om frigivelse af midler til hævning af to stibroer.

### Historik

Tønder Kommune har de seneste flere år modtaget henvendelser fra borgere samt Lokalråd i Løgumkloster om problemer med de store vandmængder, som oversvømmer området og medfører begrænsninger for passage af stier og stibroer over vandløb. Stisystemet forbinder flere boligområder med skoler, idræt, kollektiv trafik mm.

### Sagsfremstilling

Formålet er at klimasikre to stiforbindelser ved høje vandstande i ådalen, således sti og stibroen ved underføringen Øjvind Nørgaard samt underføringen [adresse] friholdes for oversvømmelse ved store nedbørshændelser. Arbejdet omfatter hævning af de to stier samt hævning og renovering af eksisterende stibroer over henholdsvis [adresse] og [adresse]. Anlægsarbejdet på de to stiforbindelse forventes udført i skolesommerferien ca. 1 juli  – 9. august 2024.

Brodækket og sti ved begge stiforløb hæves ca. 40-50 cm med dæmning over længde på ca. 80-110 m. Eksisterende stibroer genanvendes ved at hæves op på nye brofundamenter. Bitten Koch fornyes med nyt gangdæk med indbygget skridsikring.

For at projektet kan realiseres og igangsættes, bliver det nødvendigt at erhverve et par mindre arealer. Som udgangspunkt ønsker Tønder Kommune at indgå frivillige aftaler omkring arealerhvervelse med de berørte lodsejere. Skulle det ikke være muligt at indgå en frivillig aftale, agter Tønder Kommune at ekspropriere det nødvendige areal. Forvaltningen forventer, at erhvervelse af arealet vil være ukompliceret og foreslår, at forvaltningen bemyndiges til at indlede forhandlinger med lodsejerne.

### Økonomi

Der er på budget 2024 afsat 1,3 mio. kr. på anlægsprojekt 923

### Indstilling Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | der af anlægsnr. 923, Hævning af stibroer, gives en anlægsbevilling på i alt 1,3 mio. kr., |
| at | der frigives et rådighedsbeløb på 1,3 mio. kr., |
| at | forvaltningen bemyndiges til at optage forhandling med de berørte lodsejere med henblik på at opnå en frivillig aftale om arealerhvervelse på ekspropriationslignende vilkår, |
| at | ekspropriation til arealerhvervelse indledes, hvis der ikke kan opnås forlig ved frivillig aftale, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Teknik- og Miljøudvalget, 9. april 2024, pkt. 5:

Indstillingen anbefales.

Beslutning fra Økonomiudvalget, 18. april 2024, pkt. 16:

Indstillingen anbefales.

### Beslutning

Indstillingen godkendt.